1 ปัจจัยความเสี่ยง 

การประกอบธุรกิจผลิตผงสังกะสีอ๊อกไซด์

  1 ความเสี่ยงในการแข่งขันด้านราคาของผลิตภัณฑ์

  ผลิตภัณฑ์หลักของบริษัทฯ คือ ผงสังกะสีอ๊อกไซด์
  ซึ่งในปัจจุบันการแข่งขันของธุรกิจผงสังกะสีอ๊อกไซด์เป็นการแข่งขันระหว่างผู้ผลิตในประเทศและสินค้านำเข้าจากต่างประเทศ
  นับตั้งแต่ปี 2543 เป็นต้นมาการแข่งขันทวีความรุนแรงมากขึ้น
  เนื่องจากมีการนำเข้าผงสังกะสีอ๊อกไซด์จากต่างประเทศในปริมาณเพิ่มขึ้น
  โดยเฉพาะอย่างยิ่งจากประเทศสาธารณรัฐประชาชนจีน ซึ่งมีราคาต่ำกว่าสินค้าที่ผลิตในประเทศ
  จึงอาจส่งผลกระทบต่อยอดขายของบริษัทฯ

  อย่างไรก็ตาม สินค้านำเข้าซึ่งส่วนใหญ่เป็นผงสังกะสีอ๊อกไซด์ที่มีค่าความบริสุทธิ์ต่ำ
  เนื่องจากมีกระบวนการผลิตที่แตกต่างกัน
  และอุตสาหกรรมที่ยังคงต้องการผงสังกะสีอ๊อกไซด์ที่มีคุณภาพได้มาตรฐานและมีค่าความบริสุทธิ์สูง
  อาทิเช่น อุตสาหกรรมเครื่องสำอาง ยา และอาหารสัตว์
  ดังนั้นผงสังกะสีอ๊อกไซด์ที่ผลิตโดยบริษัทฯจึงยังเป็นที่ต้องการของตลาด นอกจากนี้
  บริษัทฯได้ตระหนักถึงแนวโน้มการแข่งขันในอนาคต
  จึงปรับกลยุทธ์โดยมีการปรับปรุงกระบวนการผลิตเพื่อลดต้นทุนการผลิต
  อีกทั้งมีการผลิตสินค้าให้มีความหลากหลายมากยิ่งขึ้น

  2 ความเสี่ยงในการจัดหาแหล่งวัตถุดิบ

  วัตถุดิบหลักของบริษัทฯ คือ สังกะสีแท่งความบริสุทธิ์ 99.995% (Special High Grade Zinc
  Ingot) คิดเป็นอัตราส่วนประมาณร้อยละ 70 ของปริมาณวัตถุดิบที่ใช้ในการผลิตทั้งหมด
  และเนื่องจากวัตถุดิบนำเข้าจากต่างประเทศมีต้นทุนสูงอันเป็นผลจากอัตราภาษีนำเข้าและภาระในการจัดเก็บวัตถุดิบ
  ดังนั้นบริษัทฯจึงต้องพึ่งพาแหล่งวัตถุดิบภายในประเทศเป็นหลัก ซึ่งมีผู้ผลิตเพียงรายเดียว คือ
  บริษัท ผาแดงอินดัสทรี จำกัด (มหาชน)
  ทำให้บริษัทฯมีอำนาจในการต่อรองน้อยและอาจเกิดปัญหาการขาดแคลนวัตถุดิบได้หากผู้ผลิตภายในประเทศดังกล่าวมีปัญหาด้านการผลิต
  และไม่สามารถส่งมอบวัตถุดิบให้กับบริษัทฯได้ทันเวลา

  ทั้งนี้ บริษัทฯได้มีการจัดเตรียมความพร้อมในการป้องกันปัญหาด้านการขาดแคลนวัตถุดิบดังกล่าว
  โดยมีการวางแผนจัดซื้อวัตถุดิบอย่างเหมาะสมและสำรองปริมาณวัตถุดิบเพื่อใช้ในการผลิตล่วงหน้า

  3 ความเสี่ยงด้านราคาวัตถุดิบที่ผันแปรไปตามราคาซื้อขายของตลาดโลก

  สังกะสีแท่งซึ่งเป็นวัตถุดิบหลักในการผลิตคิดเป็นประมาณร้อยละ 60 ของต้นทุนการผลิตในปี 2546
  จัดเป็นสินค้าประเภทคอมมอดิตี้ (Commodity Product)
  โดยราคาซื้อขายในแต่ละวันถูกกำหนดโดยอ้างอิงกับราคา ณ ตลาดกลางที่กรุงลอนดอน London
  Metal Exchange (LME) ประเทศอังกฤษ ซึ่งราคาซื้อขายที่ตลาดกลางจะถูกกำหนด (Quote)
  เป็นเงินสกุลดอลล่าร์สหรัฐฯ บริษัทฯซื้อสังกะสีแท่งจากบริษัท ผาแดงอินดัสทรี จำกัด (มหาชน)
  ในราคาตามราคาอ้างอิงในตลาด LME และซื้อเป็นเงินสกุลบาท
  โดยคำนวณราคาจากอัตราแลกเปลี่ยน ณ วันที่ทำการซื้อ
  ดังนั้นบริษัทฯอาจมีความเสี่ยงหากราคาสังกะสีแท่งมีแนวโน้มสูงขึ้น
  ซึ่งส่งผลกระทบต่อต้นทุนของสินค้า

  ทั้งนี้ หากสังกะสีแท่งมีราคาสูงขึ้น
  บริษัทฯสามารถผลักภาระต้นทุนที่อาจเพิ่มสูงขึ้นดังกล่าวบางส่วนให้แก่ลูกค้าได้เนื่องจากลูกค้าจะเข้าใจถึงภาวะตลาดสังกะสีแท่ง
  นอกจากนี้
  บริษัทฯยังมีมาตรการป้องกันความเสี่ยงดังกล่าวโดยพิจารณาปัจจัยที่มีผลต่อแนวโน้มของราคาสังกะสีแท่งในตลาดโลกอย่างต่อเนื่อง
  ซึ่งหากแนวโน้มราคาสังกะสีแท่งเปลี่ยนแปลงเพิ่มขึ้น
  บริษัทฯจะพิจารณาจัดซื้อวัตถุดิบไว้ล่วงหน้าและ/หรือทำสัญญาซื้อขายล่วงหน้าเพื่อเป็นการป้องกันความเสี่ยงหากราคาสังกะสีแท่งมีแนวโน้มสูงขึ้น

  การประกอบธุรกิจการลงทุน

  1 ความเสี่ยงในการประกอบธุรกิจการลงทุน

  บริษัทฯได้ขยายการประกอบธุรกิจไปสู่ธุรกิจการลงทุนนับตั้งแต่ปี 2542 เป็นต้นมา
  ส่วนใหญ่บริษัทฯจะร่วมลงทุนในธุรกิจอสังหาริมทรัพย์
  ซึ่งการลงทุนของบริษัทฯจะเป็นการเข้าร่วมลงทุนเป็นผู้ถือหุ้น
  การให้เงินกู้ยืมระยะยาวประเภทด้อยสิทธิ และการให้เงินกู้ยืมระยะยาวแบบมีหลักประกัน
  โดยในงบการเงินรวม ณ วันที่ 31 ธันวาคม 2546 เงินลงทุนของบริษัทฯและบริษัทย่อย
  ประกอบด้วยเงินลงทุนในหลักทรัพย์เผื่อขายและเงินลงทุนในบริษัทย่อยและบริษัทร่วม จำนวนทั้งสิ้น
  919.04 ล้านบาท คิดเป็นร้อยละ 54.15 ของสินทรัพย์รวม การร่วมลงทุนเป็นผู้ถือหุ้นร้อยละ
  46.43 ของสินทรัพย์รวม และการให้เงินกู้ยืมระยะยาวประเภทด้อยสิทธิ คิดเป็นร้อยละ 7.72
  ของสินทรัพย์สินรวม
  ซึ่งผลตอบแทนที่คาดว่าจะได้รับจากธุรกิจการลงทุนอาจไม่เป็นไปตามที่คาดการณ์ไว้และอาจส่งผลกระทบต่อรายได้ของบริษัทฯ
  อย่างไรก็ตาม บริษัทฯได้ตระหนักถึงความเสี่ยงด้านการลงทุนดังกล่าว
  จึงได้ให้ความสำคัญในทุกขั้นตอนของการลงทุน
  โดยเริ่มตั้งแต่การเลือกพันธมิตรทางธุรกิจสำหรับการเข้าร่วมลงทุน การศึกษา
  และตรวจสอบสมมติฐานที่ใช้ในการทำประมาณการทางการเงินของแต่ละโครงการ
  รวมถึงการส่งตัวแทนเข้าไปมีส่วนร่วมในการบริหาร
  และควบคุมการดำเนินงานด้านการเงินของโครงการเพื่อให้แน่ใจว่าแต่ละโครงการจะได้รับผลตอบแทนตามที่คาดการณ์ไว้
  ทั้งนี้มีปัจจัยบางประการที่บริษัทฯไม่สามารถควบคุมได้ เช่น ภาวะอัตราดอกเบี้ย
  ซึ่งมีผลมาจากภาวะเศรษฐกิจโดยรวมของประเทศ
  มาตรการสนับสนุนของภาครัฐเพื่อสร้างอุปสงค์และกระตุ้นกำลังซื้อ เป็นต้น

  2 ความเสี่ยงเรื่องภาระหนี้สินระยะสั้น

  ในปี 2546 บริษัทฯมีหนี้สินจากเงินกู้ยืมระยะสั้นจากกองทุนเปิดไทยพาณิชย์สะสมทรัพย์ตราสารหนี้
  จำนวน 200 ล้านบาท อัตราดอกเบี้ยร้อยละ 3 ต่อปี ไม่มีหลักทรัพย์ค้ำประกัน
  เพื่อนำไปลงทุนซื้อโครงการที่พักอาศัยที่เกิดจากการปรับโครงสร้างหนี้ โดยถือผ่านกองทุนรวม
  กินรีพร็อพเพอร์ตี้ ทั้งนี้ เงินกู้ยืมระยะสั้นจะครบกำหนดชำระในเดือนกันยายน 2547
  อย่างไรก็ตาม บริษัทฯมีความสามารถที่จะชำระคืนเงินกู้ระยะสั้นดังกล่าว
  จากรายได้ที่เกิดจากการเปิดขายโครงการดังกล่าว
  และหากโครงการมีกระแสเงินสดเข้ามาไม่ทันกับการชำระคืนเงินกู้ยืม
  บริษัทฯอาจพิจารณาต่อระยะเวลาเงินกู้ยืมหรือจัดหาแหล่งเงินกู้เพิ่มเติม

ประกอบธุรกิจเครื่องบันทึกเวลา และอุปกรณ์ควบคุมระบบจอดรถ

  1 ความเสี่ยงด้านอัตราแลกเปลี่ยน (Exchange Rate Risk)

  บริษัท ฟอร์เวิร์ด ซิสเต็ม จำกัด ซึ่งเป็นบริษัทย่อยที่บริษัทฯ ถือหุ้นร้อยละ 99.99
  ประกอบธุรกิจการนำเข้าและจัดจำหน่ายเครื่องบันทึกเวลาและอุปกรณ์ควบคุมระบบจอดรถ
  ภายใต้เครื่องหมายการค้า “AMANO”
  โดยที่บริษัทต้องนำเข้าสินค้าจากต่างประเทศและมีต้นทุนเป็นเงินสกุลดอลลาร์สหรัฐฯ ยูโรและเยน
  ดังนั้นจึงอาจมีความเสี่ยงจากความผันผวนของอัตราแลกเปลี่ยนและส่งผลกระทบต่อต้นทุนการดำเนินธุรกิจของบริษัท
  อย่างไรก็ตาม
  บริษัทมีมาตรการป้องกันความเสี่ยงดังกล่าวโดยการทำสัญญาซื้อขายอัตราแลกเปลี่ยนล่วงหน้า
  (Forward Contract) สำหรับสินค้าบางส่วนที่มีการนำเข้าจากต่างประเทศ